‘Clive het net sy kop geskud’Clive Derby-Lewis Clive Derby-Lewis het net sy skop geskud toe Michael Masutha, minister van justisie en korrektiewe dienste, aangekondig het hy gaan nie op mediese parool vrygelaat word nie, het sy vrou Gayle gesê. “Die minister het in sy uitspraak ‘Clive se optrede betreur’ met betrekking tot die ander naam wat gebruik is,” het Gayle in ‘n verklaring gesê. “Maar dit was die DKD [departement van korrektiewe dienste], die minister se eie departement, wat daarop aangedring het dat Clive ŉ non de plume [skuilnaam] moes gebruik om veiligheidsredes en die nabyheid van die media aan die hospitaal.” Gayle het verder gesê daar is geen wet wat bepaal dat ŉ gevangene berou moet toon om op mediese parool vrygelaat te word. Volgens Gaye was die departement bekommerd dat die media in haar man se hospitaalkamer sou kom. Sy beweer hy was aan sy bed vasgeketting. “Die minister weet duidelik nie wat in die verband gebeur het nie. Hy moes by sy eie departement uitgevind het wat die rede was vir die verskillende name.” Volgens Gaye het haar man se dokter gesê ‘n skandering van sy long het gewys sy kanker het versprei. Die onkoloog het glo ook gesê Derby-Lewis kan nie geopereer word nie. “Die minister het verklaar dat Clive nie vrygelaat kan word tot dié twee voorwaardes nie teenwoordig is nie, maar dit is reeds teenwoordig. Ons sal dringend die minister se besluit wetlik hersien.” Daar was Vrydag gemengde reaksie op die besluit om Derby-Lewis nie op mediese parool vry te laat nie. Die SAKP het die besluit verwelkom. “Hy moet in die tronk bly aangesien hy steeds ŉ gevaar is vir die versoeningsprojekte wat ons land desperaat na smag.” Die DA het gesê Masutha is nie ŉ dokter nie en dus nie in die posisie om te sê of Derby-Lewis fisiek ongeskik is of nie. Die IVP het gesê Masutha het ŉ fout gemaak. Emeritus aartsbiskop Desmond Tutu het gesê dit is teleurstellend dat Derby-Lewis glo nie berou het oor sy dade nie. Hy is egter van mening dat Derby-Lewis op parool vrygelaat moes word. Pieter Mulder, leier van die Vryheidsfront Plus, het bevraagteken hoekom Masutha die aanbevelings van die mediese kundiges op die paroolraad verwerp het, nadat hy dit deurlopend duidelik gemaak het hy kan net aanbevelings maak op grond van die dokumente en feite wat aan hom oorhandig is, en terwyl hy erken het hy is nie ‘n mediese dokter nie. AfriForum het gesê die besluit om nie vir Derby-Lewis vry te laat nie veroorsaak ŉ menseregte vernedering vir Suid-Afrika omrede demokratiese prosesse nie demokratiese uitkomste kry nie, maar deur politiek gedikteer word. Front Nasionaal het gesê die minister is weldeeglik daarvan bewus dat enige gevangene wat in ŉ private hospitaal opgeneem word, so doen onder ŉ skuilnaam, in ooreenstemming met regulasies. “Ons beskou die voortgesette aanhouding van ŉ 79 jarige terminaal sieke man as niks meer as polities geïnspireerde wraaksugtigheid nie. Dit sal as ŉ klad op die reputasie van hierdie regering staan vir ewig.” Klik hier vir alle vorige berigte oor Clive Derby-Lewis.